Borgerne i Jerup får torsdag muligheden for at køre med bus på dagligvareindkøb.

Mulighederne for at købe dagligvarer i Jerup forsvandt for et par uger siden, da Lokalbrugsen i byen lukkede. Nu sørger en bus for, at Jerup-borgerne stadig kan få køleskabet fyldt op. - Vi har derfor besluttet som et forsøg i april at sende en bus til Jerup hver torsdag, og vi fornemmer, at opbakningen er fin, siger købmand Peter Nielsen fra EUROSPAR på Gl. Skagensvej i Frederikshavn til Kanal Frederikshavn. Det er især de ældre borgere, som ventes at bruge bussen, og hvis man tager med på torsdagens jomfrutur, vil der være en lille ekstra bonus. - Vi uddelte flødeboller til alle bankospillere, og der vil også være gaver på den første tur på torsdag. Alle, som kører med bussen, får en wienerstang og en pose kaffe, lover Peter Nielsen. Der er afgang fra Jerup klokken 10.30, og busser kører tilbage klokken 12.15.